als_Latn dik_Latn sag_Latn
CleanScore: Nga dora e pedagogut në vlerësim digjital të provimevePostuar më: 04 March 2017 07:59
Nisi zbatimin në Universitetin Europian të Tiranës projekti CleanScore, që synon përmirësimin e mësimdhënies dhe transparencën maksimale në vlerësimin e provimeve me anë të “vlerësimit digjital” të tyre
Në korrik të vitit që shkoi nisi zbatimin projekti CleanScore, një projekt ambicioz që synonte përafrimin e standardeve mësimore shqiptare me ato europiane, me synimin që studentët të kishin mundësinë të studiojnë me tekste bashkëkohore dhe notat e provimeve të kalonin nga dora e pedagogut në një korrigjim digjital. Ky projekt i financuar nga Fondi Shqiptaro-Amerikan i zhvillimit dhe i mbështetur nga Ministria e Arsimit ka nisur zbatimin në Universitetin Europian të Tiranës dhe Fakultetin Ekonomik të UT-së, duke dhënë rezultatet e para surprizuese për pedagogët dhe vetë studentët.
Javën që shkoi në disa lëndë të Fakultetit Ekonomik të UET-it u bënë provimet sipas metodave të reja digjitale, ku skanimi i provimeve dhe marrja e përgjigjeve të sakta në mënyrë të shpejtë, krijoi transparencën e kërkuar për studentët dhe shpejtësinë e saktësinë e vlerësimit të tyre.
Por projekti nuk synon vetëm digjitalizimin e korrigjimit të provimeve. Për pedagogët gjithashtu është një ndihmë konkrete në ofrimin e tezave të provimeve që përdoren në universitetet më të mira europiane, si dhe pajisjen me librat me të cilët mësojnë sot studentët europianë.
“Cilësia në mësimdhënie është një nga problematikat më të rëndësishme në Shqipëri, që lidhet së pari, me cilësinë e ulët të moduleve mësimore/teksteve që përdoren për mësimdhënie dhe së dyti, me mungesën e transparencës në vlerësimin e studentëve. Projekti CleanScore i trajton të dyja këto problematika”, –thotë koordinatorja e projektit në UET, Ketrina Çabiri.
Sipas saj, ClearScore është një projekt i veçantë, jo vetëm për shkak të qëllimeve të tij ambicioze, por edhe për natyrën e zhvillimit të tij. ClearScore synon të përdorë një mënyrë të re vlerësimi dhe raportimi për provimet që studentët kryejnë. ClearScore është një qendër vlerësimi digjitale, e integruar dhe adaptuar me sistemin e vlerësimit që përdor Universiteti, që synon jo vetëm transparencë në vlerësimin e studentëve, por edhe përmirësimin e cilësisë së mësimdhënies duke zëvendësuar tekstet aktuale me versionet e përditësuara të botimeve ndërkombëtare.
Çfarë është CleanScore dhe si do të zbatohet
Projekti ka për qëllim të implementojë korrigjimin e automatizuar të provimeve, nëpërmjet skanimit dhe vlerësimit nga programi kompjuterik, thotë Sokol Ymeri, menaxher i projektit nga AADF.
“Projekti do të rrisë transparencën në vlerësimin e studentëve, si dhe do të përmirësojë cilësinë e mësimdhënies duke zëvendësuar librat aktualë me versione ndërkombëtare. Projekti i financuar nga AADF do të zgjasë 2.5 vjet, dhe gjatë implementimit do të mundësohet testimi nëpërmjet bankave të pyetjeve elektronike për rreth 15 lëndë në dy universitetet, publike dhe private, përdorimi i teknologjisë CleanScore për vlerësimin e provimit të studentëve, ku të paktën 2,000 studentë do të marrin pjesë në korrigjimin e automatizuar të provimit”– shprehet Ymeri për MAPO.
Ai bën të ditur dhe të dhënat konkrete nga zbatimi i tij.
“Që nga fillimi i projektit janë zhvilluar 10 provime në Fakultetin e Ekonomisë të Universitetit të Tiranës, ku kanë marrë pjesë rreth 600 studentë, si dhe 2 provime masive në Universitetin Europian të Tiranës ku kanë marrë pjesë 330 studentë. Për komponentin e librave ka filluar puna në bashkëpunim me shtëpinë botuese PEGI për përshtatjen e dy librave të parë “Entrepreneurship” dhe “Personal Finance”, të cilat janë botime origjinale në anglisht nga shtëpia botuese PEARSON” – shpjegon Ymeri.
Po si e kanë pritur vetë pedagogët zbatimin e këtij projekti? Ku ndryshon kjo mënyrë vlerësimi nga mënyra tradicionale e vlerësimit të provimeve që korrigjohen me dorë nga pedagogët e lëndës.
Pedagogët Elvin Meka dhe Drita Kruja e testuan këtë metodë në klasat e tyre gjatë provimeve të semestrit të parë, që u mbajtën javën që shkoi. Ata e shohin këtë si një ndihmesë të madhe në punën e tyre, si rritje të standardeve të teksteve dhe transparencë më të madhe për studentët.
Prof. Meka: Një gur kilometrik në standardet e cilësisë
Prof. asoc. dr. Elvin Meka, Zëvendës/rektor për Procesin Akademik në UET, pasi përfundoi provimin në klasën e tij e cilëson këtë metodë rezultative për studentët dhe një mënyrë për të rritur cilësinë e universitetit.
“Zbatimi për herë të parë në Universitetin Europian të Tiranës i projektit CleanScore për provimet, shënon padyshim vendosjen e një tjetër guri kilometrik në standardet e cilësisë, për të cilat UET ka dhe përqendron vëmendjen kryesore të punës dhe përpjekjes së përditshme.
Projekti u zbatua për herë të parë në lëndën: “Tregjet e Kapitaleve dhe Institucionet Financiare” dhe mund të them se rezultati ishte në përputhje të plotë me pritshmëritë në këtë drejtim. Natyrisht, procesi kishte dhe momentet e tij delikate, duke nisur nga fakti që teksti bazë është tejet elitar (një prej autorëve është nobelist) nga një prej shtëpive botuese më të spikatura për botime të fushës së financës (PEARSON), banka e pyetjeve ishte e gjerë, vëllimi i kapitujve për t’u lexuar ishte relativisht i konsiderueshëm dhe numri i studentëve i madh, që kushtëzonte një përgatitje disi ndryshe, në raport me zhvillimin e provimit sipas modelit të deritanishëm. Për më tepër, duhej të merrej parasysh dhe procesi strikt e rigoroz i dhënies së bankës së pyetjeve të provimit nga shtëpia botuese, proces ky i lehtësuar së tepërmi nga vet AADF”– shprehet Meka për MAPO.
Më tej ai bën disa vlerësime duke sjellë disa arsye pse një projekt i tillë duhet të përdoret për provimet në universitete, si:
- Sigurimin e një standardi të panegociueshëm cilësie, në drejtim të eliminimit të subjektivizmit në korrigjim, duke siguruar një rezultat të pastër dhe të drejtë siç është dhe vetë emri i projektit “CleanScore”;
- Nxitjen dhe orientimin e studentëve drejt të lexuarit logjik e jo mekanik e fotografik të literaturës;
- Përdorimin e një literature bashkëkohore dhe metodologjie profesionale e të mirëstudiuar të ndërtimit të pyetjeve, që ndihmon në krijimin e dijeve të qëndrueshme e studentët;
- Efikasitet dhe shpejtësi në korrigjimin dhe publikimin e rezultateve të provimeve;
- Transparencë dhe korrektësi të plotë ndaj studentëve,
- Përpunimin statistikor të të dhënave historike, për qëllime studimore dhe përmirësim të programeve të lëndëve etj.
“Në të ardhmen do të shpresoja që, gjithnjë e më shumë lëndë në UET të mund të bëhen pjesë e këtij projekti, që rrit prekshëm cilësinë dhe transparencën në të gjithë procesin akademik, duke kontribuar në diplomimin e më shumë studentëve cilësorë, të përgatitur me literaturë bashkëkohore dhe të testuar sipas modeleve të mirënjohura perëndimore (kryesisht ato amerikane)” – thekson Meka.
Prof. Kruja: CleanScore shmang problemet në korrigjim
Prof. dr. Drita Kruja, pedagoge në Fakultetin Ekonomik të Universitetit Europian të Tiranës gjithashtu e përshtati metodën CleanScore në lëndën e saj “Metoda kërkimi të Avancuara” në ciklin e dytë të studimeve, Master Shkencor Informatikë Ekonomike, Menaxhim Biznesi dhe Financë-Bankë. Kruja vlerëson këtë projekt për besueshmërinë dhe ndihmën që i jep pedagogut në burimet online të shtëpive më prestigjioze botuese në këtë fushë.
“Projekti CleanScore u mirëprit që në fazën e parë si nga unë, ashtu dhe nga studentët. Një ndihmesë e veçantë ishte mundësia e aksesimit të burimeve online për pedagogun nga shtëpia botuese Wiley, si dhe burimet online për studentët të ofruara nga Pearson.
Realizimi i provimit dhe korrigjimi brenda dy orëve për 200 studentë ishte një ndër arritjet kryesore të këtij projekti, duke lehtësuar punën tonë dhe shmangur çdo lloj problematike.
Me rëndësi është të theksoj që raportet finale të ofruara më ndihmuan në analizën e nivelit të vështirësisë së pyetjeve, të përqindjes së përgjigjeve të duhura për totalin e studentëve dhe për çdo student në veçanti” – u shpreh Kruja për MAPO.
Ku konsiston projekti CleanScore:
- Formalizimi i procedurës së zëvendësimit të teksteve shkollore nga fakultetet përkatëse.
- Rritja e cilësisë së materialeve mësimore duke konverguar tekstet shkollore të përdorura në universitetet shqiptare me ato të përdorura në universitetet perëndimore të rankuara në 50 më të mirat në rankimet globale sipas degëve të interesit.
- Rritje e integritetit dhe transparencës në procesin e vlerësimit të studentit në Arsimin e Lartë.
- Rritje e produktivitetit të kohës së disponueshme të pedagogëve për qëllime kërkimore, duke ulur kohën e nevojshme për korrigjim dhe raportim notash në provime.
- Rritja graduale e fondeve të disponueshme në nivel fakulteti për qëllim konvergjence të materialeve mësimore në institucionet ndërkombëtare, si dhe për mirëmbajtjen dhe zgjerimin e funksionit të qendrës digjitale të testimit në shumë lëndë.
- Implementim i sistemeve elektronike të raportimit të notës dhe i sistemeve të analizës së performancës së studentit në kohë.
- Rritja e kapaciteteve administrative në nivel fakulteti, për të shfrytëzuar plotësisht mundësitë që ofrojnë materialet e reja mësimore dhe teknologjia e testimit digjital.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn